P6_TA(2004)0012

Humanitarne razmere v Sudanu

Resolucija Evropskega parlamenta o pokrajini Darfur v Sudanu

Evropski parlament,

- ob upoštevanju Sporazuma o partnerstvu AKP-ES, ki je bil podpisan 23. junija 2000 v Cotonouju [1],

- ob upoštevanju Ustave Republike Sudan z dne 30. junija 1998,

- ob upoštevanju Mednarodnega pakta o državljanskih in političnih pravicah, ki je bil sprejet 16. decembra 1966 in ga je Republika Sudan ratificirala 18. junija 1986,

- ob upoštevanju Mednarodnega pakta o ekonomskih, socialnih in kulturnih pravicah, ki je bil sprejet 16. decembra 1966 in ga je Republika Sudan ratificirala 18. junija 1986,

- ob upoštevanju Konvencije o otrokovih pravicah, ki je bila sprejeta 20. novembra 1989 in jo je Republika Sudan ratificirala 2. septembra 1990,

- ob upoštevanju Mednarodne konvencije o odpravi vseh oblik rasne diskriminacije, ki je bila sprejeta 21. decembra 1965 in jo je Republika Sudan ratificirala 20. aprila 1977,

- ob upoštevanju Afriške listine o človekovih pravicah in pravicah ljudstev, ki je bila sprejeta 27. junija 1981 in jo je Republika Sudan ratificirala 18. februarja 1986,

- ob upoštevanju Konvencije o preprečevanju in kaznovanju zločina genocida, ki je bila sprejeta 9. decembra 1948,

- ob upoštevanju Rimskega statuta Mednarodnega kazenskega sodišča, ki je bil sprejet 12. septembra 2003,

- ob upoštevanju resolucij Varnostnega sveta OZN št. 1547 (2004), ki je bila sprejeta 11. junija 2004, in št. 1556 (2004), ki je bila sprejeta 30. julija 2004, na podlagi Poročila Generalnega sekretarja o Sudanu ter ob upoštevanju Resolucije št. 1502 (2003) z dne 26. avgusta 2003 o zaščiti osebja OZN, povezanega osebja in humanitarnih delavcev na konfliktnih območjih,

- ob upoštevanju Akcijskega načrta za Darfur, kot je bil dne 5. avgusta 2004 dogovorjen med OZN in Vlado Sudana,

- ob upoštevanju poročila Generalnega sekretarja OZN z dne 1. septembra 2004,

- ob upoštevanju Uredbe Sveta (ES) št. 131/2004 z dne 26. januarja 2004 o nekaterih omejevalnih ukrepih v zvezi s Sudanom [2],

- ob upoštevanju Protokola z dne 26. maja 2004, sklenjenega med Vlado Sudana in Sudanskim ljudskim osvobodilnim gibanjem/vojsko (SPLM/A),

- ob upoštevanju humanitarnega Sporazuma o premirju, podpisanega v N'djameni v Čadu dne 8. aprila 2004, in Sporazuma o ustanovitvi Komisije za nadzor premirja in napotitvi opazovalcev v Darfur, sklenjenega pod pokroviteljstvom Afriške unije v Adis Abebi dne 28. maja 2004,

- ob upoštevanju člena 103(2) svojega Poslovnika,

A. ker je od 2. do 7. septembra 2004 v Kartum in pokrajino Darfur v Sudanu ter v Abéché v Čadu poslal svojo delegacijo,

B. ker je pokrajina Darfur močno nerazvita in je utrpela dolgotrajno gospodarsko in politično zapostavljenost,

C. ker se je februarja 2003 v Darfurju proti vladi začela vstaja, ki jo vodita Sudanska osvobodilna vojska (SLA) in Gibanje za enakopravnost in pravico (JEM), kot protiukrep pa je vlada začela oboroževati civiliste nekaterih nomadskih plemen in izvajati zračne napade; ker so spopadi, vključno z napadi na civiliste in brezciljnim bombardiranjem, terjali najmanj 30000 življenj, več kot milijon razseljenih ljudi po Sudanu in več kot 200000 beguncev v Čadu,

D. ker so obstajale trditve, da je eritrejska vlada pomagala uriti in oboroževati SLA in JEM,

E. ker Vlada Sudana kljub premirju, podpisanemu 8. aprila 2004, še naprej podpira milice in tako imenovane "Ljudske obrambne sile", čeprav le-te pobijajo civiliste, izvajajo spolno nasilje nad ženskami, ropajo in na splošno ustrahujejo prebivalstvo,

F. ker vladne sile v nasprotju s Sporazumom o premirju še naprej uporabljajo zrakoplove, kot so helikopterji z raketami ter letala Antonov ali MIG, ter tako podpirajo milice, ki se bojujejo na tleh, in s preleti nizko nad tlemi in celo s streljanjem ustrahujejo civiliste v vaseh in begunskih taboriščih; ker si je delegacija lahko ogledala dve eksploziji helikopterskih raket blizu vasi Gollab na severu Darfurja, na območju pod nadzorom Sudanske osvobodilne vojske,

G. ker so begunci in razseljene osebe, s katerimi se je delegacija srečala v Čadu, poročali, da vsi pripadajo nearabskim plemenom, kar so potrdila tudi poročila mednarodnih nevladnih organizacij, ki delujejo na tem območju,

H. ker je v skladu s členom II Konvencije proti genocidu genocid opredeljen kot povzročitev katerega koli od naslednjih dejanj, storjenih z namenom v celoti ali delno uničiti neko narodnostno, etnično, rasno ali versko skupino: pobijanje pripadnikov take skupine, povzročanje hudih telesnih ali duševnih poškodb pripadnikom take skupine, naklepno izpostavljanje takšne skupine življenjskim razmeram, ki naj privedejo do njenega popolnega ali delnega fizičnega uničenja, uvajanje ukrepov, ki preprečujejo rojstva v skupini, prisilno preseljevanje otrok ene skupine v drugo skupino,

I. ker Vlada Sudana zagovarja nove premike in je še povečala število čet z utemeljitvijo, da ji Akcijski načrt OZN dovoljuje vzpostavitev "varnih območij", ti premiki čet pa pomenijo kršitev Sporazuma o premirju,

J. ker je Vlada Sudana pred kratkim uvozila letala vrste MIG in vojski še naprej namenja izjemno veliko sredstev, v škodo investicijam v socialne storitve in humanitarno pomoč,

K. ker iz srečanj med delegacijo in Komisijo za nadzor premirja izhaja, da je bolj potrebno znatno povečati število opazovalcev prekinitve premirja, kot pa povečati vojaško zaščito opazovalcev,

L. ker je EU sprostila finančna sredstva za humanitarno pomoč, politični proces in misijo opazovalcev v Darfurju v skupnem znesku 287,8 milijonov evrov: 107 milijonov iz sredstev Skupnosti in 180,8 milijonov iz bilateralnih prispevkov držav članic,

M. ker je Afriška unija imela zelo pozitivno vlogo pri poskusih rešitve konflikta ter sklenitvi Sporazuma o premirju in Sporazuma o humanitarnih zadevah, ki mora biti še podpisan,

N. ker kljub temu, da se dostop do pomoči na področjih pod vladnim nadzorom na splošno izboljšuje, posebno zaradi odpravljanja administrativnih ovir, humanitarni delavci zaradi negotovosti, pomanjkanja jamstev, logističnih zmogljivosti in močnega dežja ne morejo doseči velikega odstotka prebivalstva v Darfurju, še posebej na območjih pod nadzorom upornikov,

O. ker begunci in razseljene osebe, ki so se srečali z delegacijo v Čadu, sudanskim oblastem ne zaupajo in se bojijo vrniti, dokler se jim ne zagotovi varnost,

P. ker tradicionalni mehanizmi reševanja sporov med plemeni glede na zločine, ki so se zgodili v Darfurju, niso primerni,

Q. ker se tradicionalni regionalni mehanizmi več ne uporabljajo kot nekoč, saj je Vlada Sudana te mehanizme nadomestila z lastnimi pravili, kar preprečuje reševanje sporov,

R. ker so postopki, ki jih je uvedla Vlada Sudana, za ženske, ki so žrtve spolnega nasilja v Darfurju, nezadostni,

1. obsoja Vlado Sudana zaradi namerne podpore napadom na civiliste določenih skupnosti v Darfurju — v vaseh in nato v begunskih centrih — kar vključuje poboje, spolno nasilje zoper ženske, ropanje in splošno ustrahovanje;

2. meni, da so upravljanje Sudana desetletja zaznamovali slabo gospodarjenje, nerazvitost ter gospodarska in politična zapostavljenost določenih skupnosti in regij ter da sta takšno stanje in nedemokratična narava sedanjega režima izvor konflikta v Darfurju;

3. poziva k politični, ne pa k vojaški rešitvi kot edinemu načinu za ustavitev konflikta;

4. poziva Vlado Sudana, SLM/A in JEM, da se dejavneje vključijo v mirovni proces v Abudži (Nigerija) pod pokroviteljstvom Afriške unije in da strogo spoštujejo Sporazum o premirju;

5. opozarja na politični pomen mirovnega procesa v Naivashi (Kenija) med Vlado Sudana in SPLM/A, da bi končali enega od najdlje trajajočih konfliktov v Afriki, ki je zahteval skoraj dva milijona življenj in povzročil razselitev štirih milijonov ljudi; zato poziva Vlado Sudana, naj si na podlagi že doseženega bistvenega napredka prizadeva za sklenitev tega mirovnega sporazuma.

6. poziva k uskladitvi procesov v Abudži in Navashi, kar bi sčasoma privedlo do vsestranskega sporazuma pod okriljem mednarodne skupnosti, ki bi zagotavljal tako demokracijo kot tudi delitev oblasti in virov v celotnem Sudanu;

7. čestita Komisiji in Svetu, ker sta zasedala najvidnejši položaj v mednarodnem delovanju za soočanje s krizo v Darfurju, zlasti pri posredovanju v zvezi s Sporazumom o premirju, sodelovanju v opazovalni misiji, vodeni s strani Afriške unije, nudenju humanitarne pomoči ter vzpostavitvi političnega procesa za reševanje konflikta;

8. poudarja potrebo po hitrem izplačilu denarne podpore EU za operacije humanitarne pomoči in za Afriško unijo;

9. pozdravlja imenovanje posebnega predstavnika Generalnega sekretarja Združenih narodov za Sudan, zadolženega za spremljanje položaja v Darfurju, kot je Parlament zahteval v svoji resoluciji z dne 31. marca 2004 [3];

10. zahteva od OZN in Afriške unije, da bolje uskladita svoje načrte, da bi se izognili razmeram, ko bi vzpostavitev tako imenovanih "varnih območij" v okviru Akcijskega načrta OZN dopustila premike vladnih čet in tako ogrozila Sporazum o premirju; meni, da mora biti kateri koli premik čet v vsakem primeru obravnavan kot kršitev Sporazuma o premirju;

11. poziva OZN, naj zagotovi, da pri pripravi katerih koli načrtov ali ukrepov za Darfur sodelujejo vse strani v konfliktu, vključno s SLM/A in JEM, ter da zagotovi posvetovanje in usklajevanje s Komisijo za nadzor premirja;

12. poziva k občutnemu povečanju števila opazovalcev za nadzor premirja, kar bi bil prvi korak k povečanju sposobnosti spremljanja Komisije za nadzor premirja Afriške unije;

13. poziva Svet in Komisijo, naj povečata vojaško in civilno osebje Afriške unije v Adis Abebi — vključno z zaposlovanjem in izobraževanjem uradnikov za načrtovanje ter izboljšanjem poveljniške strukture — ter okrepita urad za zvezo v Kartumu;

14. poziva Vlado Sudana, naj takoj prizemlji vse vojaške zrakoplove v Darfurju;

15. poziva Vlado Sudana, naj takoj izpusti vse zapornike vesti, vključno s člani opozicije in aktivisti za človekove pravice, ki so bili navedeni v pismu delegacije Evropskega parlamenta, izročenemu ministru za notranje zadeve;

16. poziva sudanske oblasti, naj prekinejo s prakso nekaznovanja in pred sodišče nemudoma privedejo snovalce in neposredne storilce zločinov proti človeštvu, vojnih zločinov in kršitev človekovih pravic, ki bi lahko bili enakovredni genocidu; meni, da bo mednarodna skupnost morala najti drugačen način za zagotovitev sojenja odgovornim, vključno z odgovornimi v sedanjem sudanskem režimu, v kolikor Sudanu ne bo uspelo izvršiti njegove suverene pristojnosti; poziva Svet in države članice, naj Varnostni svet Združenih narodov zaprosijo za izvršitev svojega pooblastila v skladu s členom 13(b) Rimskega statuta Mednarodnega kazenskega sodišča;

17. poziva Vlado Sudana, naj razveljavi 48. člen Kazenskega zakonika in zagotovi, da bodo lahko ženske, ki so bile žrtve posilstev, deležne zdravljenja pred ali po poročanju o dogodku, in naj zagotovi, da si bo Vlada Sudana na vse načine prizadevala za usposabljanje policije o vprašanjih v zvezi s spolnim nasiljem;

18. poziva Varnostni svet OZN, naj resno preuči svetovni embargo na orožje za Sudan in druge ciljne sankcije zoper odgovorne za masovne kršitve človekovih pravic in druge zločine, v kolikor takšne sankcije ne prispevajo k trpljenju ljudi v Sudanu;

19. poziva Vlado Sudana, naj sprejme večje število opazovalcev UNHCR-ja, zadolženih za presojo stanja človekovih pravic;

20. poziva Vlado Sudana, naj sprejme ustanovitev mednarodne komisije za človekove pravice, ki bo lahko neodvisno ocenila zločine, storjene v pokrajini Darfur od aprila 2003 dalje;

21. poziva k pozornosti, ki jo je treba nameniti ustanovitvi mednarodnih policijskih enot za povečanje zaščite in varnosti ogroženih civilistov z namenom svetovanja in podpore sudanski policiji ter ponovne vzpostavitve zaupanje in občutka varnosti med civilnim prebivalstvom;

22. zahteva od Vlade Sudana, naj nadalje pospeši reševanje vprašanja vizumov za delavce na področju humanitarne pomoči, ki potujejo v Kartum in naprej;

23. obsoja ugrabitev šestih humanitarnih delavcev od 28. avgusta do 6. septembra, izvedeno s strani SLA, in poziva vse oborožene skupine v pokrajini, naj prenehajo ciljati na tiste, ki so vključeni v humanitarno delo, in naj jim omogočijo, da opravljajo svoje naloge brez strahu pred grožnjo;

24. pozdravlja sporazum med UNHCR in čadsko vlado o razvrstitvi policistov okoli begunskih taborišč v Čadu, da bi se zagotovila varnost teh taborišč,

25. poziva države članice EU, naj usklajujejo svoje ponudbe podpore Afriški uniji in se vzdržijo dvostranskega delovanja, zato da bi zmanjšali birokratsko breme Afriške unije v času tako velikega pritiska;

26. poziva vse v spor vpletene strani, naj ne rekrutirajo in uporabljajo otrok vojakov, ki še niso dopolnili 18 let, ter poziva sudanske oblasti, naj zaščitijo razseljene otroke, še zlasti tiste, ki niso v spremstvu odraslih, kakor je določeno v zadevnih konvencijah;

27. poziva eritrejsko vlado, naj ne nudi nobene posredne ali neposredne podpore vpletenim v konflikt v Darfurju;

28. poziva vlade Čada, Libije in Centralno afriške republike, naj pozorneje izvajajo nadzor nad trgovanjem z orožjem malega kalibra v regiji;

29. naroča svojemu predsedniku, naj to resolucijo posreduje Svetu, Komisiji, Vladi Sudana, Afriški uniji, vladam držav članic EU, Združenih držav Amerike, Norveške, Čada, Libije, Eritreje, Egipta in Kitajske ter Generalnemu sekretarju OZN, sopredsedujočim Skupne parlamentarne skupščine AKP-EU in Svetu AKP.

[1] UL L 317, 15.12.2000, str. 3.

[2] UL L 21, 28.1.2004, str. 1.

[3] P5_TA(2004)0225.

--------------------------------------------------